**Урокі беларускай літаратуры як сродак выхавання духоўнасці і патрыятызму навучэнцаў**

**Сакратарова Святлана Мікалаеўна**,

настаўнік беларускай мовы і літаратуры ДУА

“Сярэдняя школа №37 г. Магілёва”

У наш час літаратура для школьнікаў ў першую чаргу павінна выконваць выхаваўчую ролю, вучыць спрадвечным маральным і духоўным каштоўнасцям, якія не могуць змяніцца ці парушыцца ні пры якіх умовах. Я хачу паказаць на прыкладзе курса школьнай праграмы па беларускай літаратуры для вучняў пятага класа работу настаўніка па выхаванні нацыянальнай самасвядомасці, цікавасці да роднай культуры, любові да Радзімы, адказным паводзінам у грамадстве і сям’і.

Дзеткі ў пятым класе пачынаюць вывучэнне беларускай літаратуры з раздзела “Мой чароўны беларускі край…”. Вершы “Калі ласка!” П. Броўкі, “Мова” Я. Янішчыц, “Бацькаўшчына” У. Караткевіча і іншых даюць цудоўную магчымасць прабудзіць патрыятычныя пачуцці вучняў. У вершы “Калі ласка” П. Броўкі мы бачым аўтарскае захапленне меладычнасцю, трапнасцю, выразнасцю роднай мовы. (Тут можна ўспомніць, што беларуская мова займае 2 месца сярод еўрапейскіх моў пасля італьянскай па мілагучнасці). Бачым гонар паэта за высокія маральныя якасці беларускага нацыянальнага характару: гасціннасць, ветлівасць, добразычлівасць, прыязнасць, шчодрасць, спагадлівасць, жыццёвы аптымізм.

У любімай мове, роднай, наскай,

Ах, якія словы: “Калі ласка!..”

Як звіняць яны сардэчнаю струною,

Праз усё жыццё ідуць са мною.

Вучні, чытаючы такі верш, могуць толькі з павагай ставіцца да сваёй роднай мовы. Не можа аставіць раўнадушным прызнанне Я. Янішчыц ў любові да беларускай мовы ў вершы “Мова”:

Чую тваю жаўруковую музыку

У скошаных травах мурожных.

Мова! Як сонца маё беларускае,

Ты свецішся словам кожным.

Я. Янішчыц нагадвае нам, што “нашы продкі праз гора данеслі да нас цябе (мову), родную, цёплую, жывую і непаўторную”. Наша задача зберагчы і захаваць беларускую мову. Мы беларусы, у нас дзве дзяржаўныя мовы. І мы павінны аднолькава добра валодаць гэтым багаццем. А беларусу нясорамна было сказаць пра сваю родную мову як Я. Янішчыц: “Нашу я любоў да цябе вялікую ў сэрцы сваім маленькім”.

Не менш важнай задачай у навучанні моладзі з’яўляецца выхаванне любові да роднага краю. Цікава даведацца пра жыццё замежных краін, а любіць

трэба сваю Радзіму. Захапленне прыродай сваёй зямлі апісвае У. Караткевіч у вершы “Бацькаўшчына”:

Ціха цмокае ў сне рака.

О, як добра, як прыгожа жыць!

Раска, як русалчына луска,

На вадзе ад месяца гарыць.

А вакол травіцы росны рай

І бярозак белая сям’я.

Мой чароўны беларускі край,

Бацькаўшчына светлая мая!

Далей пяцікласнікі знаёмяцца з раздзелам “За смугою стагоддзяў”. Пазнаць глыбей народную мудрасць, жыццёвы вопыт нашых продкаў, філасофію народнага жыцця дапамагаюць прыказкі і прымаўкі. Беларускія прымаўкі – скарбонка духоўнай сілы народа, у іх занатаваны яго мудрыя запаветы, багаты калектыўны вопыт паводзін у грамадстве, набытыя за стагоддзі жыццёвыя ўрокі. У прыказках акрэслены тыя маральныя законы і правілы, якімі неабходна кіравацца чалавеку заўсёды: “Хто бацьку і маці зневажае, той дабра не знае”, “Старога чалавека паважай, малога павучай”, “Не цані чалавека па твары, а цані па душы”, “Новых сяброў набывай, а старых не забывай”, “Родная зямелька – як зморанаму пасцелька”, “Умей праўду сказаць, любі праўду паслухаць”, “Меней гавары, болей пачуеш”, “Чужым розумам не пражывеш”, “Хлуснёй багаты не будзеш”, “Калі хочаш прапасці – пачні красці”, “ Як гукнеш, так і адгукнецца”.

Народная мудрасць арганічна ўплецена і ў літаратурную казку У. Караткевіча “Нямоглы бацька”. Пяцікласнікі вучацца жыць па законе павагі і любові да бацькоў. З сюжэта твора яны даведваюцца, што калісьці вельмі даўно быў паганы звычай: не карміць старых бацькоў. Саслабелых старых адвозілі ў лес і там пакідалі на страшную смерць. Жылі людзі тады па законе карысці. Грамада слухалася таго, хто галасней крычыць. Але знайшоўся сын, які здолеў парушыць дзікі закон. Схаваў бацьку ад вачэй суседзяў, прагваў карміць і даглядаць блізкага чалавека. І калі прыйшла бяда, бацька таксама ўратаваў сына ад галоднай смерці. Старыя не маюць моцы маладых здаровых людзей. Затое ў іх ёсць вялікі жыццёвы вопыт, які разам з прыдбанай мудрасцю дапамагае выжываць. І так знік закон стары. І так стаў закон новы: “Шануйце дабрыню, хай і слабую. Шануйце мудрасць, хай сабе нямоглую. Насіце на руках бацькоў…”

Чытаючы апавяданне Я. Коласа “У старых дубах”, хлопчыкі і дзяўчынкі вучацца адказным паводзінам у дачыненні да людзей, якія знаходзяцца побач з намі. Герой твора, хлопчык Грышка, рашыў пасмяяцца з сябра Базыля, які задумаўся, седзячы на высокім беразе ракі. Не падумаўшы, Грышка вылецеў з-за куста і гукнуў на ўсю моц. Сябар спужаўся, падскочыў і паляцеў у ваду. Яго ледзьве ўратаваў рыбак. Адзін неабдуманы ўчынак стаў прычынай пакут не аднаго чалавека. А Базыль “пасля такога здарэння стаў ціхім і яшчэ больш задуменным”. Змест апавядання заўсёды становіцца асновай для разважання на тэму: “Не рабі другому тое, чаго сабе не жадаеш”.

Апавяданне М. Лынькова “Васількі” дае вучням магчымасць зразумець каштоўнасць мірнага жыцця. Сучасныя дзеці не задумваюцца над тым, што спакойнае неба над галавой бывае не заўсёды. Трагічныя падзеі Вялікай Айчыннай вайны, апісаныя ў творы прымушаюць адчуць увесь драматызм жыцця людзей, якія на свае вочы ўбачылі жахі вайны. У кульмінацыі апавядання вучні суперажываюць галоўнаму герою, хлопчыку Міколку, які заўважае на падворку забітых фашыстамі маці і сястрычку. За адну ноч адбываецца яго раптоўнае сталенне: з бесклапотнага вясковага хлопчыка Міколка ператвараецца ў мужнага змагара. Ён знаходзіць магчымасць адпомсціць ворагам за смерць родных, але і сам гіне. Пасля прачытання твора абавязкова вяду гутарку з вучнямі аб неабходнасці ўсім нам быць удзячнымі за магчымасць жыць у мірны час.

Верш Р. Барадуліна “Бацьку” дапамагае навучыць дзяцей шанаваць памяць усіх абаронцаў Радзімы. А горыч сірочага дзяцінства так эмацыйна перададзена аўтарам, што слухачы спачуваюць так званым бязбацькавічам са слязамі на вачах:

А я… чакаў з усіх дарог

Цябе ў сорак чацвёртым… летам.

Калоны ні адной не мог

Я прапусціць з ахапкам кветак.

Хацелася пачуць: “Сынок…”

І крыкнуць радаснае: “Тата!”

Бацькоўскім быў мне кожны крок…

Усё ішлі, ішлі салдаты…

Паверыць цяжка мне таму,

Што больш не прыйдзеш ты дадому.

А шапку я заўжды здыму

Перад магілай невядомай.

Як важна, каб нашы дзеці ведалі, што сучаснае мірнае жыццё дасталася нам цаной мільёнаў жыццяў людзей, якія змагаліся з нямецка-фашысцкімі захопнікамі. І рэха вайны яшчэ доўга чулася тым, хто застаўся жывы. І нам нельга гэта забываць.

Не магу не адзначыць яшчэ адзін твор беларускай літаратуры, які дазваляе выхоўваць у дзецях самыя лепшыя маральныя якасці чалавечай душы. Гэта апавяданне Г. Далідовіча “Страта”. Галоўны герой пяцікласнік Міця пераязджае са сваёй сям’ёй з горада ў вёску. Бацькі вырашылі так зрабіць дзеля хворага сына. У Міці лейкоз, невылечная на той час хвароба. Але гэтыя некалькі месяцаў , праведзеныя ў вёсцы, сталі прыкладам жыцця для новага сябра Стася. Урокам на ўсё далейшае жыццё. Міця цярпліва пераносіць пакуты. Пакуль дазваляе здароўе, працягвае хадзіць у школу, выдатна вучыцц, многа чытае, піша вершы, старанна выконвае ўсе пісьмовыя заданні. Нікому ў школе не падае віду, што хварэе. І бяскрыўдна пераносіць здзекі сваіх аднакласнікаў, якія думаюць , што Міця выхваляка і ганарлівец, бо адказваецца гуляць у футбол, бегаць з усімі на вуліцы.

Калі Міця даверыў сваю тайну Стасю, той “…адчуў вялікі, небывалы дагэтуль прыліў спагады і шкадавання”. Цяпер ужо Стась не пакідаў хворага сябра, падтрымліваў яго. А калі Міця злёг, то прыходзіў да яго, каб разам рабіць урокі, чытаць любімыя кнігі, марыць пра ўсё на свеце. Хвароба не зрабіла Міцю злым ці сумным. Наадварот, у яго гэтулькі дабрыні, шчырасці… Стась побач з ім адчувае, што “нешта мяняецца і мяняецца ў душы, прыходзіць тое, чаго раней не ведаў”.

Аўтар твора вучыць нас ахвяраваць сабою дзеля іншых, быць уважлівым да блізкіх, цярпліва пераносіць усе выпрабаванні, разумець, у чым каштоўнасць чалавечага жыцця, умець бачыць важнае і неважнае.

У беларускай літаратуры ёсць многа твораў, дзе ні слова не гаворыцца пра Бога, але яны абсалютна хрысціянскія па сваім змесце. Яны вучаць жыць па законах любві, міласэрнасці, самаахвярнасці. У настаўніка на ўроку ёсць усе магчымасці для выхавання духоўнасці і патрыятызму навучэнцаў. Стаўлю сваёй задачай на ўроках літаратуры пасеяць зернеткі лепшых чалавечых якасцяў у душах дзяцей. Хай яны прарастуць не адразу, але штосьці захаваецца і прынясе свае плады ў дарослым жыцці.

Спіс выкарыстаных крыніц

1. Цітова, Л. К. Беларуская літаратура : вучэбны дапаможнік для 5 класа ўстаноў агульнай сярэдняй адукацыі з беларускай і рускай мовамі навучання: у 2 ч. / Л. К. Цітова. – Мінск : Нацыянальны інстытут адукацыі, 2016. – Ч. 1 – 158 с.
2. Цітова, Л. К. Беларуская літаратура : вучэбны дапаможнік для 5 класа ўстаноў агульнай сярэдняй адукацыі з беларускай і рускай мовамі навучання: у 2 ч. / Л. К. Цітова. – Мінск : Нацыянальны інстытут адукацыі, 2016. – Ч. 2 – 176 с.